Euroopa Komisjon on võrreldav valitsustega ning selle liikmed täidavad seega samalaadseid kohustusi nagu meie ministrid. Iga liikmesriigi, sh ka Eesti valitsus nimetab ühe voliniku. Voliniku vastutusvaldkonna määrab komisjoni president, lähtudes inimese senisest töökogemusest ja pädevusest. Euroopa Komisjon töötab eelkõige Euroopa kui terviku huvides, kuid Eestist pärit volinik saab tagada, et ELi seaduseelnõude koostamises ja muus komisjoni tegevuses on arvestatud ka Eesti oludega. Samas ei tohi volinik võtta vastu juhiseid Eesti valitsuselt ning peab olema oma tegevuses sõltumatu, toimides enda parema äranägemise järgi.